text: Reddere strømmer til Region Syddanmark
  21 august 2016 kl. 09.06
  På kort tid er det lykkedes at ansætte 52 nye reddere, og det glæder regionsrådsformand Stephanie Lose.
  Efter at Region Syddanmark selv har overtaget ambulancedriften fra Bios, er regionen selv gået i gang med at ansætte flere reddere og det går, ifølge regionsrådsformanden, som det skal.
  - Jeg er både glad og også lidt overrasket over, hvor godt det går med at få ansat nye ambulancereddere, vi har stadig et stykke vej endnu, men det ser godt ud, siger Stephanie Lose til TV SYD.
  52 nye reddere bliver i løbet af efteråret ansat, og da regionen ikke har modtaget nogen opsigelser, siden Bios gik konkurs, så går det nu fremad, fortæller Stephanie Lose til TV SYD.
  Region Syddanmark oplyser, at der dog fortsat mangler 14 ansatte til den faste bemanding. Fem i Syd- og Sønderjylland og ni på Fyn.
  Borgerne i Region Syddanmark bliver betjent af et to-strenget ambulancesystem. Det Falck-ejede Responce står for ambulancerne i Vejle, Kolding, Fredericia og dele af Vestfyn, mens regionens egen ambulancetjeneste betjener den øvrige del af Region Syddanmark.
  